ડિક્સનરીમાં સેવ એટલે લાંબી સળી જેવી વાનગી એવો અર્થ આપેલ છે. આ રીતે જોઈએ તો ચણાના લોટમાંથી બનતી સેવને પણ સેવ ન કહેવાય કારણ કે એ લાંબી સળી જેવી નથી હોતી. મતલબ કે એ સળી જેવી હોય છે, પણ લાંબી તો નથી જ હોતી. નાયલોન સેવ તો સળી જેવી નહિ, લચ્છા જેવી હોય છે. નુડલ્સ મશીનમાં બને છે અને એનું ગૂંચળું વાળીને ચોસલાબંધ બનાવવામાં આવે છે. આ રીતે જોઈએ તો રોટલી ઘઉંના લોટની પાતળી વણીને થતી ગોળ વાનગી છે અને કાયદામાંથી છટકવું હોય તો રોટલી ચોરસ, લંબચોરસ અથવા અષ્ટકોણ આકારની બનાવી શકાય. જોકે ઘણી જગ્યાએ રોટલી ગોળ નથી જ બનતી અને આનું કારણ એ છે કે વેકેશનમાં રોટલી વણતા શીખવે એવા કોઈ કોચિંગ ક્લાસ નથી હોતાં. એમાં છોકરાં આજકાલ રૂપિયા ખર્ચ્યા સિવાય કશું શીખવામાં માનતા નથી. પણ આ આડ વાત થઈ.